
	Comisia pentru buget, finanţe şi bănci
	
	Bucureşti,        

Nr. 22/ 510/21.12.2011


Biroul Permanent

al

Camerei  Deputaţilor

Vă înaintăm, alăturat, raportul asupra Propunerii legislative privind instituirea Premiului "Ambasadorii anului" , trimis comisiei noastre pentru examinare pe fond, cu adresa Biroului Permanent PLx.635 din 16 noiembrie 2011.
	                                                        PREŞEDINTE,

Maria Eugenia BARNA

	Comisia pentru buget, finanţe şi bănci
	
	Bucureşti,    

Nr. 22/ 510 /21.12.2011


RAPORT  
asupra  Propunerii legislative  privind instituirea

Premiului "Ambasadorii anului"
Cu adresa nr. PLx.635 din 16 noiembrie  2011,  Biroul Permanent,  în temeiul art.95 din Regulamentul Camerei Deputaţilor, republicat,  a sesizat, pentru examinare şi avizare în fond Comisia pentru buget, finanţe şi bănci cu Propunerea legislativă  privind instituirea Premiului "Ambasadorii anului".
La întocmirea prezentului raport, în conformitate cu art.97 din Regulamentul Camerei Deputaţilor, Comisia a avut în vedere avizul favorabil al Consiliului Legislativ, cu observaţii şi propuneri,  transmis cu adresa nr.575/23.05.2011, avizul negativ al Comisiei pentru învățământ, știință, tineret și sport, avizul favorabil al Comisiei pentru cultură, arte, mijloace de informare în masă,  avizul negativ al  Comisiei juridice, de disciplină și imunități precum și punctul de vedere negativ al Guvernului.
Prezenta propunere legislativă are ca obiect de reglementare  instituirea Premiului "Ambasadorii anului" persoanelor care au obținut medalii la concursuri, olimpiade sau alte competiții interne și internaționale, în domeniul artistic, cultural, sportiv, științific.

Premiile ar urma să fie suportate din Fondul de rezervă la dispoziția Guvernului, respectiv din fondul de rezervă al fiecărui buget local.

În urma examinării propunerii legislative, membrii comisiei au hotărât respingerea acesteia din următoarele motive:

Potrivit dispozițiilor art.18 alin.(2)  lit.e) din Legea nr.500/2002  privind finanțele publice, cu modificările și completările ulterioare, Guvernul asigură „utilizarea fondului de rezervă bugetară și a fondului de intervenție la dispoziția sa, pe bază de hotărâri”.
Se apreciază că măsurile preconizate prin inițiativa legislativă, ar fi în dezacord cu principiul autonomiei locale, consacrat în art.120 din legea fundamentală, în măsura în care aceste măsuri stabilesc atribuții în sarcina consiliilor locale.

Raportat la obiectul de reglementare al propunerii legislative, se precizează faptul că există acte normative care reglementează stimularea elevilor și studenților, precum Legea educației naționale nr.1/2011, Hotărârea Guvernului nr.369/1994, Hotărârea Guvernului nr.859/1995.
Având în vedere dispozițiile art.8 din Legea administrației publice locale nr.215/2011, republicată, cu modificările și completările ulterioare, precizăm că, înainte de adoptarea oricărei decizii, cu privire la soluțiile vizate de inițiatori, trebuie consultate și structurile asociative ale autorităților administrației publice locale.
Propunerea legislativă  face parte din categoria legilor  ordinare, potrivit art. 76 din Constituţia României, republicată.
La lucrările comisiei şi-au înregistrat prezenţa un număr de 21 deputaţi din totalul de 33 membri ai comisiei.
Raportul comisiei a fost votat cu majoritate de către deputaţii prezenţi la dezbateri.
Propunerea legislativă  a fost respinsă  de Senat în şedinţa din data de 9 noiembrie  2011, în calitate de primă Cameră sesizată.
Propunerea legislativă , potrivit prevederilor art. 75 din Constituţia României, republicată şi ale art. 92 alin.(9) pct.2 din Regulamentul Camerei Deputaţilor, republicat, cu modificările ulterioare, este de competenţa decizională a Camerei Deputaţilor.
În urma dezbaterii Propunerii legislative privind instituirea Premiului "Ambasadorii anului",  în şedinţa din data de 20 decembrie 2011, comisia propune supunerea spre dezbaterea şi adoptarea Plenului Camerei Deputaţilor a unui raport de respingere.

Maria Eugenia BARNA
	SECRETAR,

Nicolae BUD

